钦定古今图书集成/明伦汇编/氏族典/第242卷 > 张保续
## 钦定古今图书集成/明伦汇编/氏族典/第242卷 > 张保续

按《宋史张保续传》，“保续字嗣光，京兆万年人。父洪，唐
左武卫上将军。保续以荫补太庙斋郎。梁贞明中选
充四方馆通事舍人。后唐天成初，领瓜州官告、国信
副使。晋天福中，历太府、光禄二少卿职。开运二年，契
丹入寇，杜重威等率兵御之，命保续驰骑往来军中
谕机事。明年，契丹犯阙，被驱北徙，留范阳岁馀，逃归。”
汉乾祐初，出为陇州防御使。周祖革命，召为东上阁
门副使，累迁引进副使、知阁门事。世宗即位，进秩东
上阁门使。从征淮南，以功迁判四方馆事。宋初，迁卫
尉卿，判四方馆、客省阁门事。保续性介直俭素，在阁
门前后四十年，善宣赞辞令，听者倾耸。累使藩国，不
辱命，历事六朝，未尝有过。从征李筠，以足疾留河内，
后归京师，建隆二年卒。